《南丰军山庙碑》
宋代·曾肇

土膏起兮，泉流驶兮。牧徂于田，偕妇子兮。既耕且艺，耘且耔兮。

一岁之功，在勤始兮。野无蟊螟，塘有水兮。非神之力，其谁使兮。

我苞盈兮，我实成兮。挥镰铚铚，风雨声兮。囷仓露积，如坻京兮。

遗𥟱滞穗，富鳏茕兮。饮食劝酬，销忿争兮。傥非神助，岁莫登兮。

我有室家，神所祐兮。我有旌倪，神所寿兮。神之惠我，维其旧兮。

上之报神，亦云厚兮。酾酒刑牲，殽杯丰兮。吹箫考鼓，声逢逢兮。

我民荐献，无终穷兮。千秋万岁，保斯宫兮。

作者简介：曾肇（1047-1107），字子开，号曲阜先生。宋建昌南丰（今属江西省）人。曾易占之子。曾巩异母弟。世称“南丰七曾”（曾巩、曾肇、曾布、曾纡、曾纮、曾协、曾敦）。北宋政治家、诗人。历任吏、户、刑、礼四部侍郎。 自幼聪慧好学，师承其兄曾巩。重儒学，博览经传，为文温润有章法。容貌端庄，为人忠厚仁义。为官40年，历英、神、哲、徽四朝，在朝任过礼、吏、户、刑四部侍郎和中书舍人，对朝中事敢直抒胸臆；在14个州、府任地方官时，多有政绩，为人称颂。